system
Răspunde în limba română, în stilul Wikipedia, cat mai corect gramatical.
user
Ce poți să îmi spui despre acest subiect: Mircea Florian (muzician)?
assistant
Mircea Florian () este un muzician, solist vocal, instrumentist, compozitor și artist multimedia român, care este activ începând cu anii ’60.

Activitate artistică 
Și-a început cariera cântând muzică folk, însă mai târziu a abordat muzica rock, muzica electronică și cea experimentală. Este cunoscut și sub pseudonimele: M.A.N., Florian din Transilvania, FloriMan, Tralalart.

De-a lungul activității sale, înființează mai multe formații-concept, interesat fiind de experimentele artistice avangardiste, de mixtura între diverse stiluri muzicale, folk, muzică arhaică românească, africană și asiatică, muzică electronică, rock progresiv, new wave ș.a. Între formațiile înfiițate și conduse de Mircea Florian, merită amintite: Zburătorii, Florian în Labirint, Ceata de dubași, ceterași, kitarozi și alți meșteri lăutari, Ceata Melopoică și Florian din Transilvania.

Ceata Melopoică este unul dintre cele mai importante proiecte ale sale, inclusiv prin participarea unui număr impresionant de muzicieni și artiști români: Sorin Chifiriuc, Andrei Oișteanu, Alexandru Beno, Gabriel Căciulă, Valentin Andronescu, Günther Reininger, Andrei Cristea, Eugen Gondi, Dietrich Krauser, Mihai Crețu, Costin Petrescu, Alexandru Mitaru, Alexe Conta, Mircea Dordoi, Ortansa Păun, Sorin Baroți, Gheorghe Popescu, Dorin Liviu Zaharia, Doru Zaharia, Mihai Pintilie.

Alt proiect reprezentativ pentru Mircea Florian este Florian din Transilvania, grup experimental ce îmbina într-un mod inedit muzica rock și muzica electronică. Cu Florian din Transilvania a susținut spectacole de teatru-rock în prima jumătate a anilor ’80 și a realizat albumul Tainicul vârtej, apărut în anul 1986 la Electrecord. În proiectul Florian din Transilvania a colaborat cu următorii muzicieni: Dan Cimpoeru, Horațiu Rad, Marius Vintilă, Doru Istudor „M.S.”, Valentin Andronescu, Dietrich Krauser, Doru Căplescu, Zsolt Kerestely, Mihaela Hoajă, Mircea Baniciu, Gabi Golescu, Marcela Saftiuc, Adrian Fundescu.

Colaborează pe albumele Din nou împreună (lansat de grupul rock orădean Metropol în anul 1986) și SymPhoenix/Timișoara (realizat de Phoenix în 1992). În 2009 revine pe scenă în calitate de invitat în concertele celor de la Shukar Collective.

În data de 2 iunie 2011 Senatul Universității de Vest „Vasile Goldiș” din Arad a hotărât să-i acorde titlul de „doctor honoris causa” și să-l includă astfel în corpul său academic.

Filmografie

Muzică de film 
 1975 Nu filmăm să ne-amuzăm, regia Iulian Mihu 
 1978 Mînia, regia Mircea Veroiu
 1979 Între oglinzi paralele, regia Mircea Veroiu 
 1980 Cine mă strigă, regia Letiția Popa
 1982 Înghițitorul de săbii, regia Alexa Visarion

Note

Legături externe 
 „Dor de Transilvania”, 13 martie 2006, Catalina Iancu, Jurnalul Național
 „În felul lui”, 3 aprilie 2005, Loreta Popa, Jurnalul Național
 „Dumnezeire”, 4 august 2008, Dana Andronie, Jurnalul Național
 Plămădeală, Mihai. Recenzie a albumului Tainicul vârtej  publicată pe site-ul Muzici și faze (11 februarie 2003)

Interviuri
 „Interviu cu Mircea Florian”  (Mihai Plămădeală, Horia Diaconescu, Muzici și faze, 3 octombrie 2005)
 „Am dus și duc o viață de voinic. Nu-s prins la nici un stăpân”, Formula AS - anul 1999, numărul 385
 „Tot ce ne-nconjoara e un instrument muzical. Interviu cu Mircea Florian”, Iulia Popovici, Observator Cultural - nr. 193, noiembrie 2003

Vezi și 
 Florian din Transilvania

Nașteri în 1949
Cântăreți români de folk
Cântăreți români de rock
Compozitori români de muzică rock
Compozitori români de muzică de scenă
Cantautori români
Muzicieni români
Artiști români
Sătmăreni
Transfugi români
Români expatriați în Statele Unite ale Americii